|  |
| --- |
| **Luk. 19:28-44**  **“Hy ry op ŉ donkie om vrede te maak met God.”**  *Andries Burger, Pinetown Gemeente, 24 Maart 2024* |

*Sing:* *Lied 118:7(C); Ps.118:1,4,5(C); Lied 514:1,2(C); Ps.118:6,8(C); “Vrede”*

Volgende naweek vier ons sekerlik die belangrikste van alle Christelike feesdae – Jesus se kruisiging en sy opstanding,

sy helle lyding en sy heerlike oorwinning wat vir elkeen wat in Hom glo volkome verlossing bewerk het.

Sy hele lewe op aarde het opgebou na hierdie klimaks toe,

eers stadig en geleidelik maar later al vinniger en feller om in die laaste week te

eskaleer tot die breekpunt van sy verderende en wrede teregstelling.

Hierdie finale konfrontering met die Fariseërs het Hom nie verras nie.

Inteendeel, dit is Jesus self wat alles op ŉ spits dryf.

In hierdie laaste week neem Hy die inisiatief en forseer Hy die tydskedule wat

uitloop op sy kruisiging as God se Paaslam,

presies op die Paasfees soos God dit bestem het.

Hy begin die laaste botsing deur Jerusalem toe te gaan – Hy stap as’t ware in sy vyande se hoofkwartier in.

Hy kom nie stilletjies in nie, maar in ŉ optog van ŉ skare mense wat hulle uitbundige opgewondeheid nie kan beteuel nie.

Jesus se inkoms in Jerusalem in word in al vier Evangelies beskryf – Mateus 21, Markus 11, Lukas 19 en Johannes 12,

maar ek wil spesifiek uit Lukas lees omdat dit ons help om te verstaan

waarom ŉ dieselfde skare wat Hom toejuig met sy aankoms,

6 dae later uitjou en aandring dat Hy doodgemaak moet word.

**<< Lees Lukas 19:28-44 >>**

Nog voordat Jesus Jerusalem toe gekom het, het die Fariseërs reeds besluit dat hulle Hom gaan doodmaak (Joh. 11).

Dit het gebeur nadat Jesus vir Lasarus uit die dood opgewek het in Betanië het die Fariseërs toe besef het hoeveel mense in Hom begin glo het en dat dit tot ŉ opstand sou lei – teen hulle en teen die Romeine.

Hulle het besef dat die Romeine nie ŉ opstand sou duld nie maar die hele Joodse nasie tot niet sou maak.

Die priesterhoofde en die Fariseërs het toe opdrag gegee dat as iemand weet waar Jesus is, hulle Hom moet aangee sodat hulle hom in hegtenis kan neem.

Nou besef mens Jesus se uitdaging om oop-en-bloot in Jerusalem in te kom.

Die manier wat Hy inkom is baie spesifiek en spesiaal.

Hy ry nie op ŉ donkie omdat Hy sukkel om te loop nie – Hy in die dae voor sy aankoms in Jerusalem die hele pad van Jerigo af geloop (omtrent 30 km vêr en nogal erg opdraand).

En Betanië is maar omtrent 3 km van Jerusalem af en dit ry Hy op ŉ donkie want Hy wil ŉ belangrike punt maak.

Tot op daardie tydstip het mense al meer begin wonder of Hy nie dalk die beloofde Seun van Dawid was wat sy ewige koninkryk sal vestig nie.

En toe Hy op ŉ donkie in Jerusalem in kom toe wonder hulle nie meer nie, toe wéét hulle. En dit is die punt wat Jesus maak...

Hy ís die Seun van Dawid wat sou kom! Want dit is presies wat God deur sy profeet Sagaria gesê het sal gebeur...

Sag. 9:9, *“9Jubel, Sion! Juig, Jerusalem! Jou koning sal na jou toe kom. Hy is regverdig en hy is 'n oorwinnaar, hy is nederig en hy ry op 'n donkie, op die hingsvul van 'n donkie.”*

Ons kan ons nie hulle vreugde voorstel nie.

Hulle het van al sy wonderwerke gehoor en baie daarvan gesien –

dat die natuur vir Hom luister,

dat Hy enige siekte en enige gebrek genees,

selfs dat hy dooies weer uit die dood laat opstaan.

Dit het hulle laat wonder... maar nou is hulle seker!

Dit kan tog nie anders wees nie – Hy is die Messias!

(Hoe bly gaan ons wees wanneer Jesus weer kom op die wolke? So bly was hulle!)

Hy is hier! God se tyd het aangebreek!

Hy gaan hulle nou red, hulle verlossing is op hande!

En daarom betoon hulle aan Hom die eer wat ŉ koning toekom –

hulle gooi hulle klere op die pad sodat Hy daaroor kan ry,

palmtakke om Hom te verheerlik in die vreugde van hulle verlossing,

en hulle sing in uitbundige vreugde die jubelsang van Psalm 118 wat hulle jare al in verwagting sing, maar nou in vreugde van die vervulling daarvan...

*“Geseënd is die Koning! Hy wat kom in die Naam van die Here! Vrede in die hemel en heerlikheid in die hoogste!”*

Johannes beskryf die Fariseërs se frustrasie toe hulle ondermekaar sê dat *“die hele wêreld agter Hom aangaan”*.

Hulle wil dit stopsit maar kan dit nie self doen nie, en daarom vra hulle Jesus om die skare tot bedaring te bring en stil te maak.

(Is dit nie ironies nie, die geestelike leiers vra die Seun van God dat die mense sal ophou om Hom te verheerlik?)

Maar die tyd het gekom dat almal dit weet en dat almal daarmee gekonfronteer word - met Hom en met wie Hy regtig is.

Hy maak niemand stil nie en gebruik ŉ bekende idioom van hulle tyd om te sê hoe onmoontlik dit is om hierdie waarheid oor Hom stil te maak –

as hulle stilbly sal die klippe dit uitroep.

Nooit weer kan die waarheid oor Hom en wie Hy is stilgemaak word nie.

Nie daardie dag in Jerusalem nie en nie die geskiedenis nie – Nooit nie!

Dit is alles waar en ŉ baie belangrike en wonderlike boodskap van hierdie teks – dat Jesus, die seun van Maria werklik

die ewige Seun van God is,

die Een wat die slang se kop vermorsel,

die Saad van Abraham in wie al die nasies van die aarde geseën word,

die Seun van Dawid wat sy ewige koninkryk van vrede tot stand bring...

Ons hele lewe moet dit ook uitsing en uitroep oor Jesus Christus ons Verlosser en Koning:

*“Geseënd is die Koning! Hy wat kom in die Naam van die Here! Vrede in die hemel en heerlikheid in die hoogste!”*

Maar iets was nie reg nie...

Hoe kon dit wees dat dieselfde skare mense wat Hom het sy intog prys en verheerlik,

net ŉ paar dae later dieselfde Jesus uitjou en beledig en aandring dat Hy gekruisig moet word.

Hoe verander “Geseënd is die Koning!” in ŉ paar dae na “Kruisig Hom!”?

In hulle opgewondenheid oor wat hulle gedink het Hy vir hulle sou doen was hulle blind vir die waarheid wat reg voor hulle afgespeel het.

Het jy dit raakgesien?

Hulle het die kontras gemis dat Jesus nie op ŉ trotse, grootse oorlogsperd, ŉ strydros, gery het nie.

Hy was op ŉ nederige, vaal donkie.

Nie sommer omdat dit ŉ ander meer beskikbare rydier was nie, spesifiek ŉ donkie omdat dit ŉ belangrike boodskap oordra.

Hy het nie met mag en krag gekom om stryd te voer nie, Hy het nie gekom om in heerlikheid gekroon te word nie.

Hy het in nederigheid gekom om vrede te maak.

Hy kom op ŉ donkie om Homself prys te gee en

in vernedering met helse lyding die losprys te betaal sodat mense weer vrede kan hê met God.

Maar die skare se lewensfokus was net vasgenael op hierdie lewe waar die Romeine hulle grootste vyand was.

Honger en dors en siekte en geweld en onreg en doodgaan was vir hulle die ergste beproewing en

hulle eie voorspoed en veiligheid en voorkeure was hulle hoogste begeerte.

Hulle het die groter ewige penarie van sondige mense voor God se heilige regterstoel nie besef nie.

Hulle het sekerlik daarvan geweet, daaraan gedink en daaroor gepraat, selfs God se Woord daaroor aangehaal.

Maar dit het nie regtig ŉ rol gespeel in hulle lewensuitkyk nie.

Van sonde sou hulle kon praat, selfs met groot ywer daarteen veg, maar hulle totale verlorenheid sonder genade het by hulle verbygegaan.

Verlossing van die Romeine en van siekte en lyding en honger en onreg was vir hulle belangriker as verlossing van sonde.

Vrede en rustigheid in hierdie ou wêreld was vir hulle belangriker as ewige salige vrede met die ewige God van hemel en aarde.

Hulle sou dit dalk nie so sê nie, maar hulle dit is wat hulle optrede getuig het...

Die kneg van God waarvan Jesaja so helder en duidelik profeteer was reg voor hulle – op ŉ nederige donkie.

Maar hulle het dit misgekyk en in hulle gedagtes vasgeklou aan ŉ magtige redder op ŉ strydros, ŉ oorlogsperd

wat hulle moes kom verlos van die alles en almal wat hulle laat swaarkry het.

En daarom huil Jesus (v. 26).

Nie sommer ŉ traantjie wegpik nie, die oorspronklike woorde beteken dat Hy in trane uitgebars het.

Hy huil bitterlik omdat hulle nie besef watter vrede hulle regtig nodig het nie, en nie weet dat Hy daardie vrede is nie.

Hy huil omdat Hy weet hoe hulle Hom miskyk en minag en net hulleself ingedagte het,

Hy huil omdat Hy weet dat hulle Hom gaan verwerp en verag en laat doodmaak sodra hulle agterkom dat Hy nie aan hulle aardse verwagtings voldoen nie.

Hy huil want Hy weet hulle lofprysing is vals – hulle prys Hóm nie,

hulle is eintlik net bly oor wat hulle dink Hy nou vir hulle gaan doen.

Soos die Afrikaanse spreek woord dat die nie om die hondjie gegaan het nie maar om die halsband.

En Hy huil oor die gevolge wat op hulle wag omdat hulle Hom verwerp, Hy wat self God is.

Dan beskryf Hy haarfyn wat presies netso afgespeel het omtrent 40 jaar later...

Hoe Jerusalem omsingel sal word, en hoe derduisende voor die voet doodgemaak gaan word en hoe die geboue, selfs die glorieryke tempel gelykgemaak sal word met die aarde.

Hy bars in trane uit want daar is geen uitkoms vir mense wat Hom verwerp nie, vir almal wat Christus verwerp war daar net God se woede en sy ewige helse straf...

Dit bring ons as gemeente, maar elke gelowige oral waar ons ookal is, voor ŉ belangrike en baie dringende vraag...

Ons sê ons glo in Christus en ons aanbid Hom en ons verheerlik Hom...

Maar watter Christus aanbid ons?

En vir watter verlossing loof en prys ons Hom?

Hoeveel van ons aanbidding bly oor wanneer God nie aan ons verwagtinge voldoen nie?

Hoe lank bly ons opgewonde oor die vrede wat Hy vir ons met God bewerk het?

Hoe lank bly ons lofprysing daaroor nog op ons lippe wanneer die reën nie kom nie;

wanneer die stormreëns ons weer al wil wegspoel;

wanneer ek of my geliefde siek word en siek bly in swaarkry en lyding;

wanneer ek nie ŉ vriende of ŉ lewensmaat of kinders het nie;

wanneer dit nie met my besigheid goedgaan nie en ek sukkel om my werk te behou en dit selfs verloor;

wanneer dit haglik gaan in ons land en in ons samelewing...

Raak ons nie ook in God teleurgestel wanneer ons nie sy seëninge ontvang soos wat ons dit verwag het nie?

Ons sing lustig saam dat ons sal aanhou juig en bly wees wanneer daar geen oes is nie, maar as daar geen oes is nie – wat doen ons dan?

Die skare in Jerusalem het Hom geprys omdat hulle seker was dat Hy die Messias was, die Seun van Dawid. En hulle was reg!

Maar toe die Seun van God nie doen wat hulle verwag en wou hê nie, toe het hulle Hom verwerp en in veragting aangedring dat Hy gekruisig moes word.

Die samelewing is vandag nog steeds vol mense wat hulle rug op God draai omdat Hy nie doen wat hulle verwag het nie.

Of omdat Hy vra wat hulle nie bereid is om te gee nie, nie bereid is om te lewe soos Hy van sy volgelinge verwag nie.

Die pers is vol daarvan – lees en luister maar na die kommentaar van die baie mense.

Party verwerp Hom nie, maar hulle dink dat húlle verstaan van God belangriker is as wat God self in sy Woord bekend maak.

Dele in die Bybel word eenkant toe geskuif en nie gelees nie of dit word geherinterpreteer om by hulle en die samelewing se opinies in te pas...

Daar is selfs al meer kerke wat dit doen en mense so leer...

Maar dan aanbid mens nie meer die ware God soos Hy Homself bekend maak nie, dan aanbid mense ŉ mensgemaakte afbeelding, ŉ afgod van God

wat géén vrede kan bring nie maar net God se woede

So was dit met die skare in Jerusalem wat Jesaja 53 se profesie van God se nederige lydende dienskneg eenkant toe geskuif het.

Die groter dilemma van God se straf op sonde op die kantlyn geskuif het en net gefokus het op wat hulle verwag God vir hulle aan die duskant van die graf moet doen.

Hulle was bly en opgewonde oor sy wonderwerke, maar hulle sien nie raak dat Hy op ŉ donkie sit nie.

Ondersoek jouself en dink na oor jou gedagtes en jou woorde, jou gewoontes en jou optrede...

Laat dit getuig van jou blydskap oor die verlossing wat Christus bewerk het

van sonde en die vrede met die Almagtige Allerheilige God wat Hy vir jou bewerk het.

Sing en jubel van daardie vreugde en blydskap.

Verheerlik Hom selfs al verloop jou omstandighede en jou lewe anders,

dalk hééltemal anders as wat jy sou verkies en wat jy sou verwag.

Hoe?

Moenie na jou lewe en die samelewing en die omstandighede kyk vir vrede en geluk en blydskap nie.

Kyk na Christus se vrede-maak aan die kruis, sien sy lyding om om jou met God te versoen.

Dit – Hy as gekruisigde is die enigste ware bron van lewensgeluk!

En dán, as jy jou lewensuitkyk op Hom vasgenael hou sal jy aanhou jubel en juig oor Hom en die vrede wat Hy met God bewerk het vir jou en vir elkeen wat in Hom glo.

Dan is en bly jou hele lewe in uitroep:

*“Geseënd is die Koning! Hy wat kom in die Naam van die Here!*

*Vrede in die hemel en heerlikheid in die hoogste!”*

Amen